## L’IVAM entregarà el Premi Julio González 2026 a l’artista Joana Vasconcelos

*** Una exposició mostrarà en 2026 les seues instal·lacions iròniques i monumentals en les quals explora temes d’identitat, feminitat i herència cultural**

El Consell Assessor de l’IVAM ha aprovat atorgar el Premi Internacional Julio González 2026 a l’artista portuguesa Joana Vasconcelos, referent internacional de l’art contemporani. Amb motiu del guardó l’Institut Valencià d’Art Modern (IVAM) organitzarà una exposició sobre el treball de la creadora, comissariada per Blanca de la Torre, que s’exhibirà en el museu en l’últim trimestre de 2026.

Joana Vasconcelos, que ha participat en dos ocasions en la Biennal de Venècia, construïx escultures i instal·lacions, moltes de dimensions monumentals, que dinamiten amb ironia les fronteres artificials entre alta i baixa cultura. La relació que establixen les seues peces amb l’arquitectura en la qual s’exposen, la reflexió metalingüística sobre la naturalesa de l’obra d’art o els elements purament poètics són, així mateix, aspectes fonamentals en la seua obra.

“El treball de Vasconcelos, ple de referències externes a la cultura popular i fent ús de tècniques artesanals que inclouen *crochet*, brodats o passamaneria, resignifica les convencions de gènere, desconstruint estereotips i atorgant-los noves lectures”, ha explicat la directora de l’IVAM, Blanca de la Torre.

En les seues instal·lacions utilitza objectes quotidians associats culturalment a les tasques domèstiques de la dona (com cassoles i planxes), o a la feminitat (com arracades i sabates de taló), fins a convertir-los en gegantescos objectes de culte que interpel·len sobre les contradiccions de la societat, el consumisme o l’actualització del rol de la dona en la societat.

**Premi Julio González**

El Premi Internacional Julio González porta el nom d’un dels escultors més importants del segle XX, el llegat del qual custodia l’IVAM. Es va instaurar l’any 2000 i va ser un projecte conjunt del Govern Valencià amb Phillipe Grimmimger, hereu de Julio González, la col·laboració i el suport del qual en el projecte es materialitza en la donació d’una escultura de Julio González, fosa en bronze, que porta per títol ‘Dona amb àmfora II’ i que reben com a premi els guardonats.

En les últimes edicions el premi ha recaigut en dones com Annette Messager, Mona Hatoum, Carmen Calvo i Simone Fattal. Entre els artistes guardonats al llarg més de 25 anys destaquen noms com Georg Baselitz, Cy Twombly, Anish Kapoor, Eduardo Chillida, Markus Lüpertz, Robert Rauschenberg, Anthony Caro, Miquel Navarro, Pierre Soulages, Frank Stella, Jasper Johns, Robert Morris, Bernat Venet, Christian Boltanskii Andreu Alfaro. Des de l’any 2016 el premi Julio González és biennal i està dotat amb 20.000 euros.

Fecha: 07/11/2025